Polisie in Pretoria slaan toe op onwettige medisyne – praag.co.za — 20 jaar jonk!
Die Lyttelton polisie het Dinsdagmiddag op 'n verdagte toegeslaan in Pierre van Ryneveld wat vermoedelik onwettig met medikasie, meestal steroïedes, handel gedryf het.
"Ons is deur 'n lid van die publiek ingelig dat 'n verdagte onwettig met skedule drie tot vyf medikasie by 'n gimnasium handel gedryf het. Ons het hom in die gimnasium gekonfronteer en sy voertuig deursoek waar ons medikasie ter waarde van ongeveer R100 000 gevind het," het Adjudant-offisier Hero Gumbu gesê.
Adjudant Robert Lundall, wat die verdagte in hegtenis geneem het, is op die spoor van 'n tweede verdagte.
"Ons is al vir 'n geruime tyd bewus van hierdie verdagte asook 'n tweede verdagte se modus operandi," het Lundall gesê.
Die tweede verdagte was egter nie op die toneel toe die polisie toegeslaan het nie.
Die medikasie is gevind in hul oorspronklike verpakking, maar volgens Gumbu is meeste van die produkte moontlik ingevoer.
"Volgens wet mag voorgeskrewe medikasie, soos dié wat ons gekonfiskeer het, nie ingevoer word nie. Meeste van die medikasie was tipes steroïedes wat nie in Suid-Afrika vervaardig word nie," het Gumbu gesê. – looklocal
Skrywer Karin RoodtGepubliseer op 1 Augustus 2013 1 Augustus 2013 Kategorieë UncategorizedSleutelwoord medikasie, onwettige handel in voorgeskrewe medikasie, opkikkers, steroïedes